Document ID: 32003R2198

Κανονισμός (ΕΚ) αριθ. 2198/2003 της Επιτροπής
της 16ης Δεκεμβρίου 2003
για την τροποποίηση του κανονισμού (ΕΚ) αριθ. 464/1999 περί λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στα ξηρά δαμάσκηνα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση της αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 453/2002 της Επιτροπής(2), και ιδίως το άρθρο 6γ παράγραφος 7,
Εκτιμώντας τα ακόλουθα:
(1) Ο κανονισμός (ΕΚ) αριθ. 464/1999 της Επιτροπής(3) καθόρισε τις λεπτομέρειες εφαρμογής του κανονισμού (ΕΚ) αριθ. 2201/96 όσον αφορά το καθεστώς ενίσχυσης στα ξηρά δαμάσκηνα.
(2) Για να καταστεί αυστηρότερο το σύστημα ελάχιστης τιμής πρέπει να εξαιρεθεί ρητά το περιεχόμενο σε απορρίμματα από τον υπολογισμό της τιμής που καταβάλλεται από τον μεταποιητή.
(3) Πρέπει να βελτιωθούν οι μηχανισμοί ελέγχου όσον αφορά το καθεστώς ενίσχυσης για την επεξεργασία δαμάσκηνων, διευκρινίζοντας τους κανόνες των ελέγχων της πρώτης ύλης που πρέπει να διενεργούν τα κράτη μέλη.
(4) Πρέπει να τροποποιηθεί αναλόγως ο κανονισμός (ΕΚ) αριθ. 464/1999.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 464/1999 τροποποιείται ως εξής:
1. Το άρθρο 2 αντικαθίσταται από το ακόλουθο κείμενο:
"Άρθρο 2
Για να τύχουν της πληρωμής της ενίσχυσης που αναφέρεται στο άρθρο 6α του κανονισμού (ΕΚ) αριθ. 2201/96, τα ξερά δαμάσκηνα πρέπει να ανταποκρίνονται στα χαρακτηριστικά που αναφέρονται στο παράρτημα I μέρος B και να έχουν προέλθει από αποξηραμένα δαμάσκηνα τα οποία ανταποκρίνονται στα χαρακτηριστικά που αναφέρονται στο παράρτημα I μέρος A και για τα οποία η ελάχιστη τιμή έχει καταβληθεί εξ ολοκλήρου, με βάση τις ποσότητες που παραδίδονται χωρίς απορρίμματα."
2. Το άρθρο 6 αντικαθίσταται από το ακόλουθο κείμενο:
"Άρθρο 6
Τα κράτη μέλη λαμβάνουν κάθε απαραίτητο μέτρο, ιδίως με τον έλεγχο των βιβλίων αποθήκης, προκειμένου να βεβαιωθούν για τη συνάφεια μεταξύ, αφενός, των συνολικών ποσοτήτων που διατέθηκαν στο εμπόριο ή διατηρούνται σε απόθεμα από κάθε μεταποιητή και, αφετέρου, των ποσοτήτων που επωφελήθηκαν από την ενίσχυση."
3. Στο κεφάλαιο I του μέρους B του παραρτήματος I, το σημείο 3 αντικαθίσταται από το ακόλουθο κείμενο:
"3. Οι παρτίδες δαμάσκηνων εγκρίνονται από τον μεταποιητή κατά τη στιγμή παραλαβής στις εγκαταστάσεις του, με παρουσία ενός εκπροσώπου της οργάνωσης παραγωγών και, εκτός εάν προορίζονται για τη βιομηχανία, πρέπει να έχουν το κατάλληλο μέγεθος."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Δεκεμβρίου 2003.

Labels: 3
17
19
5